runetrust/blame-folketinget-dk huggingface dataset:
Rikke Hvilshøj (V), 2005-03-02:
Jamen det synes jeg sådan set harmonerer meget godt, men man kan altid diskutere en grænse, for der er altid nogle, der lige vil ligge på den forkerte side af grænsen; så kan man rykke den ned, og så vil der være nogle nye, som ligger på den forkerte side af grænsen.
Mikkel Bjørn (DF), 2025-04-25:
Altså, selvfølgelig har grundlovsfædrene forholdt sig til, hvordan man fjerner eller afskaffer de love, man i første omgang vedtager, og det har de på den måde, at når Folketinget skal fjerne eller afskaffe en lov, vedtager man en ny lov, der ophæver den lov, man i første omgang vedtog.
Knud Erik Hansen (SF), 2001-03-22:
Vi fik senere nogle oplysninger om, at amnestiloven rent faktisk ikke fungerede, da der endelig blev lagt pres på, men sagen viser jo, at uanset at vi har mange oplysninger, er det ikke dem alle sammen, der bliver brugt, og at der er nogle oplysninger, der tillægges større vægt, når der skal tages beslutning om, hvorvidt man skal revidere eller ikke revidere det oplysningsgrundlag, man har.
Keld Albrechtsen (EL), 2000-04-11:
Nu blev det unægteligt svært at følge med i, hvad det egentlig er, Venstre mener, for det ene øjeblik er man glad for, at EU har en bestemt økonomisk model, hvor der bliver grebet ind, hvis der bliver ført det, man kalder uansvarlig socialdemokratisk politik, og det er man glad for, men det næste øjeblik kommer man så til at tænke på, at det måske heller ikke lyder så godt i danske ører, for det er jo centralt styret fra Bruxelles, og så skynder man sig at tilføje en besværgelse om, at det sandelig ikke betyder, at EU kommer til at blande sig i dansk socialpolitik.
Poul Nyrup Rasmussen (S), 2000-02-23:
Målet er, synes jeg, fantastisk spændende: at få skabt et helt og udelt Europa, hvor der ingen konflikter er, og som ikke bruger menneskelige ressourcer på ulykker i en tid, hvor vi har brug for det modsatte, i en tid, hvor vi har alle chancer for, at det, vi drømmer om, kan blive en realitet.
Pernille Blach Hansen (S), 2002-01-24:
Det er jo ikke helt det samme, der er kendetegnende ved Red Barnet. Men jeg vil godt have hr. Kristian Thulesen Dahl som Finansudvalgets formand til lidt mere præcist at forklare, hvordan Finansudvalgets formand vil stille sig til et forslag om, at statsministeren skal i samråd i Finansudvalget for at diskutere, hvordan man bruger Finansudvalget i relation til f.eks. den konkrete sag her og den med Det Sociale Råd, som hr. Ole Sohn har nævnt tidligere.
Marianne Jelved (RV), 2010-03-05:
Derfor vil jeg tillade mig at fremsætte et forslag til vedtagelse fra forespørgerne – Socialdemokratiet, SF, De Radikale og Enhedslisten – og det lyder: Forslag til vedtagelse »Folketinget opfordrer regeringen til at sikre rammerne for, at professionshøjskolerne kan leve op til deres lovbestemte forpligtelse til at sikre uddannelsesmuligheder overalt i landet, herunder udkantsområder.
Margrethe Vestager (RV), 2002-12-11:
Det gør vi af den meget enkle grund, at vi er meget lidt optaget af at lave engangsløsninger med engangsfinansiering, en endog meget uklar engangsfinansiering, hvis fordelingsmæssige effekter eller faktiske effekt for den enkelte mildest talt må siges at være uklar.
Jens Joel (S), 2014-05-13:
Nu havde ordføreren gjort sig umage med at citere undertegnede, men så vil jeg også godt lige sige, at det, som jeg rent faktisk sagde, jo var, at det er den indsats, man gør, som forhåbentlig kommer til at hjælpe de syge, og så er det, at man fjerner den usikkerhed, at en person kan ende uden en krone på lommen.
Kristian Hegaard (RV), 2021-04-26:
Jeg var ungdomstræner i den lokale fodboldklub, Humlebæk Boldklub, i 7 år, og det var helt tydeligt, at det havde en fantastisk værdi, at drengene kom fra forskellige dele af byen, nogle kom fra Strandvejen og andre fra de mere sociale boligområder.
Kirsten Normann Andersen (SF), 2024-05-16:
Jeg vil bare blande mig i koret, der siger tak for at bringe noget praksiserfaring med herind i Folketinget, for det er jo lige præcis det, der er så absurd her: Vi mangler personale i sundhedssektoren, og vi er i en situation, hvor lægerne selv siger, at der er situationer, hvor de bliver nødt til at benytte sig af flere blodprøver og flere scanninger, fordi kommunikationen er for dårlig, og fordi det er for uoverskueligt for patienterne, som måske også kommer meget sent, fordi de ikke har råd til at betale det her tolkegebyr.
Anne Honoré Østergaard (V), 2020-04-23:
I forbindelse med det arbejde har man fundet ud af, at der er behov for nye regler, der skal understøtte oprydningsarbejdet – regler, der bl.a. skal gøre så mange fordringer som muligt konverteringsparate, så de kan overflyttes til og potentielt inddrives mere effektivt via det nye inddrivelsessystem PSRM.
Mette Reissmann (S), 2017-04-04:
Socialdemokratiet mener, at den nuværende ordning med gratis transport for elever på STU mellem hjem og uddannelsessted er en rigtig god ordning, og den sikrer, at eleverne netop får den støtte til transport, som de har brug for og har behov for for at kunne tage en ungdomsuddannelse.
Marcus Knuth (KF), 2020-02-06:
Men kan ministeren som fødevareminister garantere, at dyr, der bliver slagtet ved halalslagtning, hvor man efter de danske regler først får et kraftigt slag i hovedet og derefter bløder ihjel, ikke lider mere end et dyr, der bliver henrettet øjeblikkeligt ved f.eks. en boltpistol?
Jakob Sølvhøj (EL), 2022-03-25:
Det har ikke været så meget inde i debatten indtil videre, men jeg tror, det er rigtig vigtigt, at vi også husker, at der er rigtig mange børn, som har funktionsnedsættelser, hvad enten det er psykiske funktionsnedsættelser ellers fysiske funktionsnedsættelser, der gør det særlig vanskeligt for en gruppe af børn.
Morten Messerschmidt (DF), 2023-11-17:
De fleste af os har billeder af Tjernobyl og andre ulykker på nethinden, når man taler om kernekraft, og det, der i hvert fald er gået op for mig igennem de seneste dage, uger og måneder, er, at man er nødt til at viske alt det væk.
Bjarne Laustsen (S), 2011-05-12:
Så vil jeg gerne spørge til udtjente produktionsdyr, f.eks. vores søer, som har et meget hårdt liv, og at 184.000 søer om året dør eller bliver aflivet i staldene, fordi det er så hårdt; de kan ikke klare den sidste tur til slagteriet.
Peter Skaarup (DF), 2021-05-20:
Jeg kan se, at man i det udspil, der er kommet fra det her såkaldte røde flertal herinde, opererer med enten bøde eller måske op til 6 måneders fængsel – vi ved jo så godt, at når der tales om 6 måneders fængsel, er det tit, at det ender med bøde eller måske ingen måneders fængsel.
Line Barfod (EL), 2008-05-09:
Vi synes, det er rigtig vigtigt, at vi får diskussionen om, hvad det er, der kan få nogle mennesker til at gøre noget så vanvittigt som det, Blekingegadebanden foretog sig; hvordan kan nogle mene, at de, med henvisning til at de kæmper for en større sag, har ret til at udsætte andre for røveri, kidnapning osv.?
Ellen Trane Nørby (V), 2007-10-11:
Jeg vil gerne helt konkret spørge - for jeg synes, det her er en meget relevant debat - om jeg kan få hr. Morten Messerschmidt til at nævne fire konkrete elementer i den nye forfatningstraktat, som er nye i forhold til det gældende, og som Dansk Folkeparti ikke kan støtte.
Julie Skovsby (S), 2012-11-08:
Til det, der bliver spurgt helt konkret om, nemlig hvorfor det skal være sådan, at man undtager den politiske rådgivning af ministre og vi i dag går ind og siger, at man ikke kan søge aktindsigt i dem, vil jeg sige: I dag er det jo sådan, at når der foregår en politisk rådgivning af en minister i et ministerium, i et departement, er den rådgivning undtaget fra aktindsigt.
Tina Nedergaard (V), 2012-10-04:
Vi fik ikke et klart svar fra statsministeren, men jeg kunne godt tænke mig at høre hr. Per Clausens vurdering af, hvad chancerne er for Enhedslisten for at lave en aftale med regeringen, når regeringen stiller i udsigt, at der ikke må komme flere skatter og afgifter.
Ole Birk Olesen (LA), 2023-09-07:
Derfor kan man som dansker jo se den ene discountbutik efter den anden skyde op, hvor vi går ind og køber pålæg af tvivlsom kvalitet, der er skiveskåret og i vakuumpakker, og når vi så rejser til udlandet, til Frankrig f.eks., ser vi, hvordan franskmændene, når de går ind i et supermarked, har fyldte delikatesseafdelinger og køber fersk kød ved en slagterafdeling i stedet for at købe det, vi køber, nemlig frostkød, vakuumpakket pålæg osv.
Per Stig Møller (KF), 2005-11-23:
I forbindelse med de ting, som hr. Søvndal nævner, hvor altså intet kan hæftes på de danske soldaters skuldre, vil jeg godt understrege, at det altid har været centralt for regeringen, at alle bestemmelser og principper i krigens love, der er nævnt i den humanitære folkeret, overholdes under alle forhold af den koalitionsstyrke, som med FN-mandat bistår den irakiske regering med at sikre genopbygningen af Irak.
Liv Holm Andersen (RV), 2013-05-07:
Det er lige præcis lige så urimeligt, som da min grønthandler på Nørrebro fik sat ild til sin butik efter terrorangrebet den 11. september – noget, politiet mente der var en sammenhæng imellem – for ingen skal naturligvis stå til regnskab for, hvad andre mennesker måtte gøre på den anden side af kloden, blot fordi de tilhører den samme religion.
Lene Espersen (KF), 2010-03-04:
Verbalnoten er ikke udtryk for, at vi siger undskyld for møderne, verbalnoten betyder ikke, at vi har lovet at undlade at møde Dalai Lama, verbalnoten betyder ikke, at vi vil afstå fra at kritisere menneskerettighedsforholdene i Tibet eller den øvrige del af Kina, og verbalnoten betyder ikke, at vi ikke kan fortsætte den støtte, vi giver, til tibetanerne.
Brian Mikkelsen (KF), 2002-05-14:
Når man skal lede så stor en institution, synes vi, det er rigtigt, at man vælger de folk, som har forstand på tv-mediet, som har forstand på radiomediet, som har forstand på hele den elektroniske medieverden, og der vil kulturministeren ikke egenhændigt udpege de medlemmer, det vil han gøre sammen med de partier, der går med i den aftale.
Tina Nedergaard (V), 2010-05-06:
Det, vi også vil kunne tilbyde det spanske formandskab, er, at man kan overføre nogle af de initiativer, som vi har valgt at bruge i Danmark for at håndtere udfordringen i forhold til børn og unge med uddannelse, idet vores ungdomsarbejdsløshed jo næsten er ikkeeksisterende i sammenligning med den spanske ungdomsarbejdsløshed, der er på 40 pct.
Jens Henrik Thulesen Dahl (DD), 2024-04-02:
En del elementer er løst via høringssvarene, og det er godt, at ministeren er lydhør over for det, bl.a. med vederlagsfri lægemidler i forløbene, men i forbindelse med at sikre et ansvar for den enkelte patients forløb kan jeg blive bekymret, når jeg læser ministerens svar i høringsnotatet, hvor der står: »I forhold til høringsudkastet er lovforslaget ændret, således at det nu af bemærkningerne fremgår, at for at kommunen bliver gjort bekendt med, at en henvist person ikke vil få sit behov for alkohol- eller stofmisbrugsbehandling dækket i regi af det regionale integrerede dobbeltdiagnosebehandlingstilbud, bør regionen orientere kommunen i de tilfælde, hvor den henviste person ikke visiteres til regional integreret dobbeltdiagnosebehandling, og at orienteringen bør gives i umiddelbar forlængelse af, at der ikke er fundet grundlag for visitation.
Lisbeth Bech Poulsen (SF), 2015-04-30:
For hvis vi bliver tvunget ud i, at den bedst mulige løsning er at finde pengene på finansloven, så er det næsten en halv milliard, der skal findes på en finanslov med et meget lille råderum – det ved vi godt at der kommer til at være – og det er så penge, der skal gå fra noget andet, i stedet for at vi opfylder den målsætning, som mange af os, inklusive regeringen, har gentaget igen og igen, nemlig at det mest rimelige er, at de biler, der sviner mest, skal bidrage en lille smule mere, for at dem, der sviner mindre eller stort set ikke, kan få en fordel.
Martin Lidegaard (RV), 2003-02-25:
Når vi alligevel ikke sådan umiddelbart vil give tilsagn til forslaget uden at have kigget lidt på det i udvalget og snakket om det i forhandlingerne, skyldes det, at det jo ligger helt i forlængelse af det forslag, vi havde i den gamle regerings tid om 50 mio. kr. Om det så er lige præcis her, der skal gives 25 mio. kr. ekstra, eller om man måske hellere skulle styrke andre områder, som vi også prioriterede under den tidligere regering, vil vi gerne høre noget argumentation for i det mindste også i forhold til, hvor midlerne skal komme fra inden for det samlede fødevareområde osv. Forstå dette i en konstruktiv ånd, for der er brug for en indsats, det er helt tydeligt. En anden ting, vi måske savner, er en kulegravning af, som der meget rigtigt står i forslaget, de bevillinger, der er gået igennem
Finn Sørensen (EL), 2012-04-26:
Det ene er: Vil det sige, at det er ordførerens opfattelse, at krisen opstod, fordi man i en række lande ikke har sørget for at skære ned på pensionerne til folk, fordi man ikke har sørget for at fyre hundredtusindvis af offentligt ansatte, fordi man ikke har sørget for at vedtage noget lovgivning, der griber ind i overenskomsterne og sænker mindstelønnen og alle de andre krisetiltag, som rammer den brede befolkning i en række europæiske lande?
Lars Kramer Mikkelsen (S), 2002-05-07:
Der er en tid for prioriteringer af opgaver, ligesom den nye regering har sat sig nogle mål for at nå en indsats i de første 100 dage eller måske lidt mere - så meget prioritering, at det har været vanskeligt for os andre overhovedet at finde hoved og hale på det, fordi vi ikke har fået mulighed for at diskutere det med regeringen.
Christian Rabjerg Madsen (S), 2017-10-26:
Ministeriet lægger op til en fornuftig vægtning af erhvervs- og naturhensyn, både i forhold til de kriterier, arter skal opfylde for at komme på en national forbudsliste, og også i relation til de overvejelser, der er omkring overgangsordningen, som forslaget indeholder.
Sofie Carsten Nielsen (RV), 2019-01-24:
Jeg vil gerne i forlængelse af tidligere spørgsmål om arbejdsgivernes høringssvar og høringssvarene i det hele taget spørge hr. Joachim B. Olsen: Når arbejdsgiverne understreger, at intentionen i det her lovforslag, som jo er meget tydelig, fordi ordet integration alle de steder, hvor det fremgår – det er også det, arbejdsgiverne bider mærke i – udskiftes, vil betyde en øget usikkerhed hos virksomhederne, som vil være mere tilbageholdende med at investere i at ansætte flygtninge,
Martin Lidegaard (RV), 2016-10-25:
Jeg tror, det er fair at sige, at Færøerne får en bedre behandling, end hvis man ikke havde været i rigsfællesskabet, men jeg er helt med på, at vi fortsat sammen bør gøre alt, hvad vi kan, for, at der bliver skabt endnu bedre handelsaftaler for både Færøerne og Grønland.
Sigurd Agersnap (SF), 2024-03-13:
Jeg skal heller ikke redegøre for de forskellige produktionsformer, og hvad det betyder der, men det, jeg vil sige, er, at det er et afgørende princip for os, at forurener betaler, og at de undtagelser, der har været, fra forurener betaler-princippet skal vi til livs så vidt muligt.
Karsten Hønge (SF), 2016-11-08:
Højrefløjen sparker og giver blå mærker til dem, som har mindst, og ved et kommende valg – og lad det da komme så hurtigt som muligt – kan vælgerne så passende kvittere ved at give højrefløjen en alvorlig stemmemæssig olfert og give os en regering, som til gengæld fjerner den lavloftede kontanthjælpskælder.
Trine Pertou Mach (EL), 2023-09-07:
Lad mig bare minde om, at velfærdssamfund handler om at spænde et sikkerhedsnet ud, som griber os, når vi falder og ikke kan rejse os, når vi bliver syge, eller når vi mister fodfæste så alvorligt, at der skal støtte til fra fællesskabet.
Frederik Vad (S), 2026-01-29:
Derfor synes jeg jo, det er interessant, at vi har den her debat på et bagtæppe af, at et flertal af Europarådets lande er blevet enige med Danmark i vores position, og på et bagtæppe af, at vi i regeringen har annonceret, at vi inden sommerferien kommer til at fremsætte et lovforslag her i Folketinget, der gør det muligt at få sendt endnu flere kriminelle udlændinge ud.
Peder Hvelplund (EL), 2017-01-27:
Jamen når nu vi er enige om, at der er brug for den her løbende dialog, og den helt åbenlyst ikke har været til stede i det her tilfælde, og der er et råd, som så åbenbart ikke mødes, hvilke overvejelser gør ordføreren sig så, i forhold til hvordan man kan undgå, at sådan en situation her opstår igen?
Flemming Møller Mortensen (S), 2017-05-29:
Hvordan ønsker Radikale Venstre, at små, sårbare minoritetsgrupper eller andre sårbare grupper i Danmark skal få deres sag løftet, hvis det er sådan, at man giver udtryk for, at ingen politikere skulle have den skam i livet at bringe det ned i Folketingssalen?
Jacob Jensen (V), 2024-05-23:
For man kan jo godt sige, at så opretholder vi de 30 millioner grise i Danmark eller måske lidt mindre, men forventeligt dog alligevel et væsentligt antal, fordi der er en efterspørgsel på produkterne, men økonomien er simpelt hen bare ikke til, at vi kan opretholde den produktion i Danmark, fordi det bare vil være fordyrende, og det vil det.
Holger K. Nielsen (SF), 2005-05-31:
Det ved hr. Helge Adam Møller ganske, ganske udmærket, og derfor fatter jeg ikke, at han bliver ved med at køre den retorik, som han kører: at det bare er nogle sekterikere på den yderste venstrefløj, som ønsker, at Saddam Hussein stadig væk skal kunne terrorisere sit folk.
Anne Baastrup (SF), 2003-03-18:
Hvad er det, Det Konservative Folkeparti ønsker, der skal ske yderligere med denne del af forslaget til vedtagelse? Så lidt om kontrollen: Mener Det Konservative Folkeparti, at familieplejen, anbringelsessted og døgnsinstitutioner skal høres ved ændring af anbringelsesforholdene, således at vi i den kommende sikring af kvaliteten også kan få det ind som en helt almindelig del
Naser Khader (RV), 2004-01-29:
Problemet er, at når nogle har siddet i de bestyrelser i mange år, er der risiko for en ensporethed. Noget af det, der sker, er, at fondene primært støtter driften, og det vil sige, at der faktisk er et demokratisk problem, for når de støtter driften, så støtter de også det, der bliver udstillet i det offentlige rum, og så er det nærmest dem, der bestemmer, hvad der skal ses.
Flemming Møller Mortensen (S), 2025-11-27:
Vi ved, at vi kan samle kapaciteter, samle forståelse for ting i Norden, og vi tror også fra socialdemokratisk side, at det er afgørende vigtigt, at vi står så stærkt i det nordiske samarbejde som overhovedet muligt, også for at spille en rolle geopolitisk, dele vores på mange leder og kanter fælles nordiske holdninger og værdier ind i det pres, der er mod den type af verdenssamfund, som vi gerne vil have set med nordiske og også set med socialdemokratiske øjne.
Keld Albrechtsen (EL), 2003-10-21:
Men mig bekendt er der ikke sket noget, hverken i forhold til de konkrete sager i Miljøministeriet eller i forhold til generelle regler om vennetjenester og kammerateri, og hvordan det skal undgås i fremtiden. Jeg synes, det er et voksende problem, og nu vil jeg godt bede statsministeren redegøre for, hvad regeringen har tænkt sig at gøre for at få løst det problem.
Aage Brusgaard (FP), 1997-11-27:
Om der er en menneskeskabt klimaforandring her på kloden, er forskerne jo uenige om, fordi der ingen beviser er, men uanset hvad der er beviser for, så må vi jo sige, at det er sund fornuft at spare på de ikkevedvarende energikilder, altså især olie og kul.
Keld Albrechtsen (EL), 1998-01-27:
Jeg vil godt spørge hr. Jørgen Estrup, om det virkelig kan være rigtigt, at man nu har indført det princip hos Det Radikale Venstre, at man kun stemmer efter sin overbevisning og kun stemmer for et forslag, hvis det er således, at man på forhånd er sikker på, at der er et flertal i Folketinget bag sagen.
Jan E. Jørgensen (V), 2014-01-23:
Der vil formentlig være tale om nogle hundeejere, som ringer til politiet og anmelder, at naboens knægt har affyret en nytårsraket, og så ved jeg ikke, om hr. Benny Engelbrecht forestiller sig, at politiet sender en patrulje ud for at finde ud af, om det nu er rigtigt og sætte afhøringer i værk osv. osv.
Leif Mikkelsen (LA), 2015-03-10:
Derfor vil jeg også gå så vidt som til at takke kulturministeren for besvarelsen af spørgsmålet, hvor ministeren, som jeg hørte det, holdt fast i, at det i høj grad er det demokrati, der er omkring foreningsarbejde, idræt osv., der skal arbejde med de spørgsmål, vi her diskuterer.
Villy Søvndal (SF), 2007-10-04:
Når nu det forholder sig sådan med denne historie, som var angrebet fra fru Pia Kjærsgaard på SF i dag, at den notorisk er usand fra ende til anden, at der intet er om den, at der ikke var én eneste SFU’er i nærheden af hverken fru Pia Kjærsgaard eller hr. Kristian Thulesen Dahl, og at det alt sammen foreligger på film, ville det så ikke være lidt underligt, hvis man som politisk parti bare skulle lade det passere?
Morten Helveg Petersen (RV), 2008-09-09:
Hr. Barfoed må da medgive, at man da i hvert fald ikke stillede danskerne i udsigt, da man vedtog de her ufinansierede skattelettelser, at der efterfølgende skulle komme en regning - og så kan vi kalde den skat eller SP eller særlig pensionsopsparing, eller hvad det er.
Marianne Jelved (RV), 1998-01-27:
Det andet tema, som jeg føler behov for at kommentere, er også til hr. Anders Fogh Rasmussens indlæg, hvor hr. Anders Fogh Rasmussen med tydelig afsky i stemmeføringen tilkendegav, at Færøbankaktiebyttet overhovedet intet havde med KV-regeringens tid at gøre.
Karen Hækkerup (S), 2013-12-04:
Fødevarestyrelsen har lagt sin vurdering op ad nogle af de tal, vi har for, hvor meget kanel danskerne spiser, bl.a. nogle af de tal, som vi kender fra DTU, og der er man altså kommet frem til, at ret mange danskere har risiko for at spise for meget kanel, hvis kanelen vel at mærke er af den type, som indeholder kumarin.
Trine Torp (SF), 2019-04-23:
Vi mener, at løsningen må være at styrke de nuværende aktører – altså politiet, dyreværnsorganisationer, også gerne de sociale myndigheder – i det dilemma, som det er, så de i højere grad får mulighed for at gå i dialog med den pågældende ejer om pasningen af kæledyret i en periode, samt at sikre en høj grad af dyrevelfærd på de pågældende dyreinternater, i tilfælde af at der ikke kan indgås en aftale med ejeren.
Orla Hav (S), 2018-04-10:
En af hovedårsagerne til at afvise forslaget er jo, at den kritik, der ofte fremføres imod den førte kunst- og kulturpolitik i Danmark, er, at vi er rigtig dygtige og rigtig flinke til at skabe mursten og rammer omkring kunst og kultur, hvorimod dem, der sørger for at sikre, at der er noget indhold i det, bekymrer vi os ikke så voldsomt meget om.
Sonja Mikkelsen (S), 1998-06-11:
Så skal jeg bekræfte, at de ting, der er sagt omkring offentlighedsloven både af fru Margrete Auken og af fru Vibeke Peschardt fra De Radikale og af hr. Ole M. Nielsen fra Kristeligt Folkeparti: Regeringen lægger meget vægt på, at der er offentlighed på de områder, hvor vi rent faktisk har med offentlig monopolaktivitet at gøre, og det har vi jo på en meget stor del af det, der bliver DSB's aktiviteter også i fremtiden, nemlig passagertrafikken, hvor der bliver tale om kontraktindgåelse mellem staten og DSB.
Claus Hjort Frederiksen (V), 2009-02-06:
Som eksempel kan nævnes, at Dansk Ungdoms Fællesråd, Danmarks Idræts-Forbund, og Danske Gymnastik- og Idrætsforeninger administrerer en ordning, hvor foreninger har mulighed for at få midler til individuel støtte, til kontingentbetaling, til indkøb af udstyr osv.
Morten Messerschmidt (DF), 2009-04-24:
Det betragter jeg faktisk som et selvstændigt problem, fordi det jo bare er en ny Pandoras æske - jeg går ud fra, at det er den kommende traktats artikel 9, som fru Lone Dybkjær tænker på - og at man jo dermed åbner et helt nyt kapitel, som EF-Domstolen kan boltre sig i.
Torben Hansen (S), 2008-11-07:
Det er et klart kommunalt ansvar, men det må også erkendes, at der for nærværende er nogle kommuner, der grundet deres lave indbyggertal simpelt hen er for små, så små, at de ikke har råd til at indkøbe det nødvendige udstyr, og derfor skal der selvfølgelig kigges på nødområderne sammenholdt med det lokale, kommunale beredskab.